**2. Napirend**

**E L Ő T E R J E S Z T É S**

**Balatonhenye Község Önkormányzata Polgármestere 2020. november 06-i döntéséhez**

**Tárgy: Tapolca Város tagfelvételi kérelme a Tapolca Környéki Önkormányzati Társulásba**

**Előkészítette:** Nagy Éva ügyintéző **Jogszabállyal nem ellentétes**

 **dr. Szabó Tímea**

  **jegyző**

Tapolca Város Képviselő-testülete a 2014. évben lépett ki a Társulásból azzal az indokolással, hogy a Társulás által ellátott közfeladatokat önállóan látja el, emiatt nem indokolt a Társulásban való részvétele. Egyedüli kötelező önkormányzati feladatként a háziorvosi ügyelet maradt, amit a Társulás lát el feladat ellátási megállapodás alapján a Város részére.

A Város kilépése óta a Társulás feladatköre nem változott. A feladat ellátási szerződés alapján ellátott orvosi ügyelet működésében érdemi változások nem történtek .Az ügyelet költségvetését minden költségvetési év kezdete előtt , annak a Társulási Tanács elé terjesztése előtt valamennyi elemében egyeztetés történt a Tapolca Város Polgármesterével és munkatársaival. A tárgyalások eredményképpen kialakuló, a város által elfogadott javaslat kerül előterjesztésre . A költségvetésen kívül az ügyeletet érintő egyéb kérdésekben is előzetes egyeztetések történnek.

A tag felvételi szándéknyilatkozat alapján előkészítésre került a Társulási Megállapodás módosítási javaslata Tapolca Város belépésével kialakuló szavazati arányokra is tekintettel. A Társulás tagjainak lakosságszáma 17098 fő, Tapolca Város 2019. január 1.-i állapot szerinti lakosságszáma 15706 fő. A módosítás figyelemmel van az esetleges további létszámváltozásokra is , aminek figyelembe vételével készült javaslat a Társulási Tanács döntéshozatali rendjére vonatkozóan.

A 2020. augusztus 27-ei Társulási Tanács ülésén az az egyhangú vélemény fogalmazódott meg ,hogy az elnök kérje fel Tapolca város vezetését , hogy bővebben szíveskedjen kifejteni a csatlakozási szándék indokait, mivel a levélben foglalt indokot a Társulási Tanács nem tartotta arányosnak a felvétellel együtt járó adminisztrációs feladatok ( társulási megállapodás, szmsz módosítása, döntés hozatal szabályainak megváltoztatása, stb. ) jelentős változását a háziorvosi ügyelet működtetésével kapcsolatos, jelenleg is jól működő egyeztetési kötelezettség teljesítésével..

Tapolca Város Polgármestere a felkérésnek megfelelően megkülte indokait a Társulásnak, mely szerint 2015. szeptember 1. napjától a Társulás által fenntartott Balaton-felvidéki Szociális Gyermekjóléti és Háziorvosi Szolgálat látja el a Háziorvosi Ügyeleti Szolgálatot, mellyel a feladat ellátása érdekében a Város megállapodást kötött. Az ügyelet finanszírozásában legnagyobb befizető a Város (költségek közel 50 %-a) viszont a működtetésre a Városnak nincs ráhatása. Tapolca a feladatot önállóan is el tudná látni, viszont a településekkel közösen tagönkormányzatként hatékonyabban tudná segíteni a feladatellátást.

A Nyárfa utcai épületben a Városnak 1/33-ad tulajdoni hányada van. Az ingatlant a Város nem használja, a hasznosítási bevételről nincs információja és azért, hogy a Társulás intézménye ott működik semmilyen hozzájárulást nem kért a Város. Az épület véleményük szerint felujításra szorul és az elmúlt években semmilyen felújítás, karbantartás nem történt.

Szorosabb együttműködés szükséges a települések és a Város között, tekintettel arra, hogy a lakosság jelentős része a Város szolgáltatásait, ellátásait veszik igénybe.

A fentiek ismeretében Tapolca Város Képviselő-testületének tagfelvételi kérelmét a Tapolca Környéki Önkormányzati Társulás Társulási Tanácsa a 2020, október 15. napján megtartott ülésén meghozott határozata értelmében ***nem támogatta***.

**A tagfelvétel , valamint a Társulási Megállapodás módosítása akkor lép érvénybe, ha valamennyi tag önkormányzat képviselő-testülete megtárgyalta, és minősített többséggel meghozott határozatával a tagfelvételi kérelmet és a Társulási Megállapodás módosítást**

**elfogadta/vagy nem fogadta el !**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerint veszélyhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja. A Kormány a veszélyhelyzet kihirdetéséről szóló 478/2020. (XI. 3.) Korm. rendeletben az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány (a továbbiakban: koronavírus világjárvány) következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki.

***Határozati javaslat:***

**A)**

**BALATONHENYE KÖZSÉG ÖNKORMÁNYZATA POLGÁRMESTERE**

**…./2020. (…) HATÁROZATA**

***Tapolca Város tagfelvételi kérelmének elutasításáról***

A veszélyhelyzet kihirdetéséről szóló 478/2020. (XI. 3.) Korm. rendelet, valamint a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerint Balatonhenye Község Önkormányzata Képviselő-testületének hatáskörét gyakorolva Tapolca Városa Önkormányzat Képviselő-testülete 56/2020.(VI.29.) számú határozatába foglalt kérelme alapján a Tapolca Környéki Önkormányzati Társulás Tagjai közé történő **felvételét nem támogatom**, a Tapolca Környéki Önkormányzati Társulás Társulási Megállapodás tagfelvétellel kapcsolatos módosítására vonatkozó javaslatot **nem támogatom.**

Jelen határozat a Társulás elnökének való megküldéséről gondoskodom.

**B)**

**BALATONHENYE KÖZSÉG ÖNKORMÁNYZATA POLGÁRMESTERÉNEK**

**…./2020. (…) HATÁROZATA**

***Tapolca Város tagfelvételi kérelmének elfogadásáról***

A veszélyhelyzet kihirdetéséről szóló 40/2020. (II. 11.) Korm. rendelet, valamint a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerint Balatonhenye Község Önkormányzata Képviselő-testületének hatáskörét gyakorolva Tapolca Város Önkormányzat Képviselő-testülete 56/22.(VI.29.) számú határozata alapján Tapolca Város 2021. január 1. napjával a Tapolca Környéki Önkormányzati Társulás **tagjai közé történő felvételét támogatom**, a tagfelvétellel összefüggő Társulási Megállapodás módosítására vonatkozó **javaslatot elfogadom.**

Jelen határozat a Társulás elnökének való megküldéséről gondoskodom.

Balatonhenye, 2020. november 5.

 Kulin Miklós György

 polgármester